Berühmt is da Chiavacci duach seine Kuazg'schicht'n in vaschiedane Zeidungan wua'n. Füa de G'schicht'n håt a de uaweana Figua'n vom „Herrn Adabei“ und von da „Frau Sopherl vom Naschmarkt“, zwaa echte Weana Typ'n, eafund'n. Da „Herr Adabei“ ist dabei ana, dea wo zu oi'n und zu jed'n wås zum Red'n håt und üwa ollas raunz'n tuat. Üwa de „Frau Sopherl“ håt da Chiavacci joahrelaung jede Woch'n in da Österreichischen Volkszeitung a Feuilleton g'schrieb'n und zwoa'r unta de Tit'ln „Eine die's versteht“ und „Die Bezirkstratschn“. Späta håt da Chiavacci seine weanarisch'n Skizz'n ois Biach'ln z'saummg'fåsst und aussadem an Roman g'schriebn. Da Chiavacci woa guat bekaunnt mit aniche zeitgenössisch'n Schriftstöllakolleg'n, mit'n Ludwig Anzengruber und in Karl Schönherr, b'sundas owa mit'n Ludwig Ganghofer, mit dem a de Weak' vom Johann Nestroy neich aussegeb'n håt. Seine Bühnanstückln san boid wieda vagess'n g'wes'n, beispüisweis Der Flüchtling, a Beoawatung von eahm und vom Ganghofer vom Nestroy sein Der alte Mann mit der jungen Frau.